От 29 юни започва многонационалната летателна тренировка на военно-транспортна авиация Balkan Spartan 16. Тя ще продължи до 8 юли и ще бъде домакинствана от авиобаза Враждебна. В тренировката участват военно-транспортни самолети С-27J Spartan и екипажи на Военновъздушните сили на Република България, Република Италия и Румъния. Снимка: БГНЕС/Военновъздушни сили

Десет отбора ще участват на европейския шампионат – ръгби Европа, конференция 1, който ще се проведе през този уикенд в Бургас. Това стана ясно на пресконференция днес в Заседателната зала на Община Бургас, в която взеха участие президентът на Българската федерация по ръгби Атанас Зафиров, техническият директор и старши треньор на българския национален отбор по ръгби Павел Велков, Джеймс Мотт – национален състезател от бургаския клуб „Ботев”, както и кметът Димитър Николов. Отборите са разпределени в две групи по пет. В група „А” са Унгария, Швейцария, Словакия, Босна и Херцеговина и Сърбия, а в група „Б” са Хърватия, Норвегия, България, Люксембург и Турция. Снимка: БУЛФОТО

След като Община Бургас прати в пенсия всичките си стари автобуси и тролейбуси, заменяйки ги с нови, дойде ред и на микробусите-маршрутки. Шест чисто нови микробуса тръгнаха по улиците на Бургас. Техният максимален капацитет е 21 места, включително правостоящите. Оборудвани са с климатици и рампа за инвалиди. Предстои оборудването с валидатори за електронния билет, видеокамери, GPS и информационна система за пътниците. Снимка: БУЛФОТО

Извънредният и пълномощен посланик на България в САЩ Тихомир Стойчев връчи акредитивните си писма на президента на САЩ Барак Обама вчера. В рамките на церемонията посланик Стойчев отправи към президента на САЩ и американския народ пожелания за благоденствие и просперитет от името на президента, министър-председателя, правителството и българския народ. Снимка: БГНЕС

Хасковските фенове на ЦСКА изразиха подкрепата си за възстановяването на отбора с помощта на Гриша Ганчев и Христо Стоичков и разпънаха трансперанти из целия град. Утре те ще вземат участие в националния митинг в столицата. Снимка: БТА

Днес се проведе пресконференция по повод третото участие на българския екипаж Петър Ценков и Иван Маринов на едно от най-големите рали-рейд състезания в света: Silk Way Rally („Пътят на коприната”), което е с близо 11 000-километров маршрут през Русия, Казахстан и Китай и се очаква да е по-тежко дори от последните издания на рали „Дакар”. Пред стадион „Васил Левски” беше изложен обновения състезателен автомобил Opel Antara RR, с който българите ще участват в 15-дневния оф-роуд маратон. Снимка: БГНЕС

Меморандумът за разбирателство ще създаде добра основа за сътрудничество в няколко основни направления, касаещи строителството, тъй като много китайски компании проявяват интерес и имаме поредица от проведени срещи с тях. Това коментира министър Лиляна Павлова, която заедно с министър Чън Джънгао подписа Споразумение за сътрудничество между Министерството на регионалното развитие и благоустройството на Република България и Министерството на жилищата и развитието на градските и селските райони на Китайската народна република. Снимка: БГНЕС

След проливните дъждове изсипали се над морската столица, в една от забележителностите на града – Катедралата „Св. Успение Богородично” започна спешен ремонт. На много места където влагата проби, мазилката падна, а стенописите са сериозно пострадали. Снимка: БГНЕС

Като част от Седмицата на занаятите в Пловдив, в двора на Етнографския музей майстори работят на живо. Снимка: БГНЕС

Круизните кораби по река Дунав се увеличават с всяка изминала година. През 2000 година те са били стотина, а сега броят им достига 170, по данни на Дунавската комисия. Снимка: БТА